Author: bezakova
Last saved by: spano
Company: Urad vlady

Predkladacia správa

Návrh na zvýšenie rozpočtových výdavkov medzirezortného programu č. 02W sa predkladá na základe §10 zákona č. 303/1995 Z.z. o rozpočtových pravidlách v znení neskorších predpisov ako reakcia na požiadavku Delegácie Európskej Komisie v SR a následného stanoviska Národného fondu MF SR.
Materiál bol predložený na pripomienkové konanie z dôvodu plnenia úloh vyplývajúcich z prijatých eurointegračných záväzkov – zabezpečenie a použitie finančných prostriedkov zo štátneho rozpočtu určených na spolufinancovanie projektov PHARE, ktoré majú byť nakontrahované do konca roku 2003 podľa Finančného memoranda Národného programu Phare 2001.
Medzirezortný program č. 02W „Podpora rómskej menšiny v oblasti vzdelávania“ je súčasťou projektu PHARE SR0103.01  schváleného „Finančným memorandom 2001“ uzatvoreným medzi Slovenskou republikou a Európskou komisiou.  Zámerom projektu je zlepšiť vzdelanostnú úroveň rómskej národnostnej menšiny a podporovať toleranciu a integráciu do spoločnosti.  Program má nadrezortný charakter a z tohto dôvodu sú jeho plnením poverené Ministerstvo školstva SR a Úrad vlády SR.
Celkový rozpočet projektu PHARE SR0103.01 je 2.375.000 EUR.  Z tejto sumy je 1.700.000 EUR poskytnutých z prostriedkov Európskej únie a 675.000 EUR spolufinancuje slovenská strana  prostriedkami zo štátneho rozpočtu.
V rámci schvaľovania tendrovej dokumentácie ku projektu PHARE SR0103.01 vzniesla Delegácia EK v SR námietku, že DPH za zariadenie pre komunitné centrá a vzdelávacie inštitúcie zakúpené z prostriedkov štátneho rozpočtu v rámci spolufinancovania projektu nemôže byť hradená z čiastky spolufinancovania, ktorá je viazaná na príspevok Európskej únie.  Na základe konzultácií s Národným fondom Ministerstva financií SR, je preto potrebné zvýšenie rozpočtových výdavkov medzirezortného programu č. 02W o sumu 755.480 Sk, t.j. 17.000 EUR.  Tým sa zabezpečí plné čerpanie predvstupových prostriedkov EÚ v rámci projektu PHARE SR0103.01. 
V nadväznosti na danú problematiku je zároveň potrebné navrhnúť systémové riešenie financovania DPH pri spolufinancovaní programov Phare zo štátneho rozpočtu.